钦定古今图书集成/历象汇编/乾象典/第081卷 > 《雨赋》明·田艺蘅
## 钦定古今图书集成/历象汇编/乾象典/第081卷 > 《雨赋》明·田艺蘅

陈王既去烛房，即月殿，命仲宣挥素练，载歌载觞，乐
而忘倦。少焉“玉兔渐没，赤乌将升，商羊鼓舞，蝼蚁封
兴。白马奉使，黑蜧作朋。填填雷奋，祁祁云蒸。大雨旋
降，海沸川腾。乃罢鸣琴，弛妙舞；上客无归，清谈竞吐。
临高台而散心，抚虚槛而披睹。茫茫雾峦，沉沉烟树。
屏翳奔驰，元冥震怒。乍逐电而翻盆，忽从风而飘缕。”
迟回凝睇，目眩神怡。咏如晦于《郑》《什》，诵滂沱于《周诗》。
幸我大夫，载抽妍辞；王粲捧简，口占进之。臣闻天泽
之名，取辅之义；习坎之象，佐养之事。本因意而成文，
水下云而制字。沛阴阳之和，溥乾坤之施。九畴肃而
时来，五政得而春至。道合天而成甘，治入神而咸利
弗迷。表重华之精诚无淫，识中国之圣瑞。其称名也
杂，其寓意也深。暴则为涷，久则为霪，零则徐坠，骤则
难禁。小曰“霡霂”，晦曰霾。一旬惟谷，十日惟霖。濯枝
而暑郤，破块而年祲。辨色戊申之日，多怪符阳之岑。
炎农效灵于正制，成汤兆异于祝林。武伐商而兵洗，
卫讨邢而师淋。虞期昭魏文之信，人事感宋景之心。
若乃赤松翔，少女发，石燕飞，焦明歇。朱鳖波浮，三豨
河没无为之君，布州雷神之龙。捕樾触石，出云，离毕
应月。绿苔润滋，黄原潦浡。玉溜蛇惊，银湍马突。舟运
广庭，衣生魏阙。淹泰岳而潜渊，浮邓林而济筏。于是
居者悦，行者忧，幽人喜，思妇愁。王孙未返，浪子长游。
远空漠漠，旷野悠悠。重阴易夜，凉思先秋。寒声伏枕，
冥色登楼。君凄凄而向楚，妾黯黯而居周。骑泥泞而
驾阻，羽霑濡而信修。离情难霁，别泪横流。叹高垤之
鸣鹳，盼晴檐之唤鸠。亦有壮士遐征，淋漓绝域。汉草
正青，胡沙犹黑。灶湿产蛙，营卑为蜮。东山之师未班，
蜗角之争何息。至如良苗就槁，大旱云霓。馌彼南亩，
春水一犁。蛟得池中，豹养山下。密自西郊，出溉傅野。
未若祥飚拂，庆泽濡。三农足，万国娱。开芳宴，振俚歈。
浪浪金石，瑟瑟笙竽雅音。“响，逸韵同趋。和花殒砌，
共叶辞株。入竹注戟，洒荷跳珠。沦波涌泡，晕漪点矑。
映朝霞之危岫，渺暮霭之平芜。骖油壁于峻坂，解锦
障于潢污。或如晋而将饮，况望汤之来苏。君王闻之，
乐不可告。选姬姜，荐醽醁，簇琼筵，献佩玉。上寿未修，
染翰相属。庶卒通宵之欢，乃歌《听澍》之曲。”曲曰：“朝复
暮兮阳台，望美人兮不来。厌厌饮兮烛灭，怀抱冷兮
谁开。”又歌《暮霁》之曲曰：“尘心洗兮凄清，醉耳寂兮无
声。风为御兮云为軿，美人来兮难为情。歌既阑，坫已
反，庭燎煇，油幕卷。佳期可还，行乐何晚。雪徒夸兮兔
园，月坐梦兮桂苑。领大王之雄风，愿有斐而不谖。”